b'\n_START_ARTICLE_\nSlop\n_START_PARAGRAPH_\nSlop je pokon\xc4\x8den podporni element v arhitekturi in je, druga\xc4\x8de od okroglega stebra, pravokotnega prereza. V\xc4\x8dasih je, kot steber, \xc4\x8dlenjen na bazo, trup in kapitel. Pogosto je zidan kot stena, lahko pa je sestavljen iz tamburov (\xc4\x8dokatih valjev), ki so zna\xc4\x8dilni za anti\xc4\x8dne stebre. Po stati\xc4\x8dni funkciji v zgradbi je enak stebru, le da je masivnej\xc5\xa1i._NEWLINE_V poznogotskih dvoranskih cerkvah ga nadome\xc5\xa1\xc4\x8dajo stebri. Kri\xc5\xbeni slop je sestavljen iz kvadratnega jedra s po enim pravokotnim dodatkom na vsaki strani. Snopasti slopi oz. stebri imajo okrog razpostavljene razli\xc4\x8dno mo\xc4\x8dno zaobljene ali \xc5\xbelebljene polovi\xc4\x8dne ali tri\xc4\x8detrtinske stebre, ki se v oboku ali loku nadaljujejo kot rebra ali oproge. Glede na njihov prerez jih imenujemo pomo\xc5\xbeni ali glavni slu\xc5\xbeniki.\n_START_SECTION_\nZgodovina\n_START_PARAGRAPH_\nSlop je bil stavbni element \xc5\xbee v Starem Egiptu, uporabljali so ga pri gradnji templjev. V za\xc4\x8detku \xc5\xa1e ni bil \xc4\x8dlenjen, temve\xc4\x8d oblikovan kot del stene. Znan je primer Dolinskega sveti\xc5\xa1\xc4\x8da pri Kefrenovi piramidi, kjer vrsta slopov nosi grede in plo\xc5\xa1\xc4\x8de. Kvadratna oblika nima nobenih detajlov._NEWLINE_V gr\xc5\xa1ki arhitekturi ga je v veliki meri nadomestil steber, v rimski pa je zelo pogost. Pojavil se je v monumentalnih stavbah kot denimo v Marcelovem gledali\xc5\xa1\xc4\x8du v Rimu. Slop je bil \xc4\x8dokata podpora, zgrajen iz kamnitih blokov, na stiku z lokom pa zaklju\xc4\x8den s profiliranim zidcem._NEWLINE_Slop vedno daje vtis mogo\xc4\x8dnosti. Bil je zna\xc4\x8dilen tudi za romanske cerkve in katedrale. Skupaj z romanskim lokom ustvarja arkade, ki bogoslu\xc5\xbeni prostor lo\xc4\x8dujejo na glavno in stranske ladje._NEWLINE_Gotika je domiselno povezala masivnost slopa in eleganco stebra. V katedralah, zaradi te\xc5\xbee kamna in vi\xc5\xa1ine, so zelo masivni, po povr\xc5\xa1ini pa bogato \xc4\x8dlenjeni s polstebri, ki obi\xc4\x8dajno te\xc4\x8dejo vse do za\xc4\x8detka loka. To daje vtis kipenja in krepi eleganco. Zelo zna\xc4\x8dilen primer je steber v katedrali Notre-Dame v Laonu v Franciji (ladja iz leta 1200)._NEWLINE_V kasnej\xc5\xa1ih obdobjih so ga pogosto posnemali. Med drugim je slope uporabil Jo\xc5\xbee Ple\xc4\x8dnik, ko je preurejal Matijevo dvorano na Hrad\xc4\x8danih, Praga.'